
ООН-м и лIыкIуэм хуозэ
Абхъаз.Республикэм и Президент Хаджимбэ Рауль дыгъуасэ хуэзащ ООН-м зыужьыныгъэмкIэ и программэм зэпымыууэ и лIыкIуэ Скотт Нилс.
Президентым жиIащ нэхъ зыгъэпIейтей Iуэхухэм ятеухуауэ ООН-м дэлэжьэну республикэр зэрыхьэзырыр. «Сыщогугъ зыхуэдгъэувыж къалэнхэр къагурыIуэну икIи къыддаIыгъыну. Сыхуейт абхъаз лъэныкъуэм и сэбэп зыхэлъхэр а Iуэхухэр зэфIэхыным хэтхэм къагурыIуэну», — къыхигъэщащ Хаджимбэ Рауль.
«ИпэIуэкIэ дапщэрэ дызэIумыщIами, сыт щыгъуи Iэмал диIащ Абхъазым ООН-р зэрыщылэжьэнум, ар республикэм щыпсэухэм къазэрыдэIэпыкъуфы- нум дытепсэлъыхьыну. И гугъу тщIащ ООН-м Абхъазым щригъэкIуэкI лэжьыгъэм кърикIуахэми, псалъэм папщIэ, егъэджэныгъэ, мэкъумэш IэнатIэхэм ятеухуауэ», — жиIащ Скотт Нилс.
Унафэ щхьэпэ
Адыгей. Мейкъуапэ зыхуей щыхуагъэзэнущ «Зэкъуэтыныгъэрэ ЗэгурыIуэныгъэрэ» фэеплъым и Iэхэлъахэр.
Лесной уэрамым и псыIуфэ лъэныкъуэмрэ мы фэеплъым иубыд щIыпIэмрэ мы гъэм зэпэщ ящIынущ «Иджырей къалэ зэпэщ» федеральнэ программэм ипкъ иткIэ. Апхуэдэ унафэ къищтащ къалэ администрацэм, «Урысейпсо цIыхубэ фронтым», ЖКХ-м пыщIа жылагъуэ кIэлъыплъакIуэ центрым я щIыналъэ къудамэхэм я лIыкIуэхэр зыхэт жылагъуэ комиссэм.
Я зэпыщIэныгъэм зрагъэубгъу
Къэрэшей-Шэрджэс.Республикэм и Правительствэм и УнафэщI Уэз Аслъэн хуэзащ Дагъыстэн Республикэм и лIыкIуэ Магомедов Магомед. Ахэр тепсэлъыхьащ щIыналъитIым я экономикэ, социальнэ, щэнхабзэ, спорт зэпыщIэныгъэ-зэдэлэжьэныгъэм нэхъри зрагъэубгъуным.
Магомедов Магомед жиIащ ЗэгурыIуэныгъэщIэм, пыухыкIауэ зэдалэжьынур къыщыгъэлъэгъуам, Iэ щIадзыну зэрыхуейр.
Уэз Аслъэн КъШР-м ЭкономикэмкIэ и министерствэм къалэн щищIащ республикитIыр зэдэлэжьэнымкIэ Iэмалу щыIэр къыхалъытэу яубзыхуну.
УЭРДОКЪУЭ Женя.
